सड़क पर बहा पानी, लोगों ने किया प्रदर्शन
पिलानीरोड मार्केट एसोसिएशन के दुकानदारों ने सड़क पर बहते पानी से परेशान होकर रविवार को प्रदर्शन किया। दुकानदारों ने नगरपालिका पर समस्या के प्रति उपेक्षा बरतने का आरोप लगाया।
एसोसिएशन अध्यक्ष विजेंद्र नूनिया और सचिव विजय पूनिया ने बताया कि एसबीआई के सामने बना सोखता कुआं ओवरफ्लो हो जाने से पानी मैन रोड पर बह रहा है। लंबे समय से समस्या का समाधान नहीं होने के कारण सड़क पर रपटन हो गई है। इसके चलते राहगीर, वाहन चालक और दुकानदार परेशान है। उन्होंने पटवारघर की गली के मकानों से निकलने वाले पानी के निकास का स्थाई समाधान करवाने की मांग उठाई।
इस संबंध में सोमवार को कार्यवाहक एसडीएम को ज्ञापन देने का निर्णय भी लिया गया। प्रदर्शन करने वाले में एसोसिएशन के कोषाध्यक्ष किशन कुमार खंडेलवाल, विजयपाल, रमेश शर्मा, विनोद, आशु, सोनू, महेंद्र, शेरसिंह, हरिसिंह सैनी, हीरासिंह ढाका, बबलू शर्मा आदि शामिल थे।
कई जगह हालत खराब
कॉलेजरोड स्थित जामा मस्जिद के पास नाले का पानी सड़क पर जाने से आवागमन बाधित हो गया। राहगीर पानी से बचते-बचाते रास्ता पार करते दिखे। वहीं केडिया गेस्ट हाउस के पास भी पानी के निकास की समस्या का समाधान नहीं होने से मोहल्लेवासी परेशान है। झुंझुनूं रोड पर चिंकारा कैंटीन के पास, स्टेशन रोड पर डालमिया खेलकूद मैदान और खेतड़ी रोड के नालों की सफाई नहीं होने से पानी ओवरफ्लो बह रहा है। पूर्व पार्षद सूर्यकांत शर्मा और विमलेश शर्मा ने पालिका प्रशासन से नालों की ठीक तरह से शीघ्र सफाई करवाने की मांग की है।
पिलानी रोड पर दुकानदार नारेबाजी कर विरोध जताते हुए।
hin_Deva hin_Deva hin_Deva hin_Deva bho_Deva hin_Deva hin_Deva